KÉT SZÍNMŰ

Agatha Christie: Witness for the Prosecution

© 1953, Agatha Christie Limited

All rights reserved

Agatha Christie: And Then There Were None

© 1939, 1943, Agatha Christie Limited

All rights reserved

Agatha Christie, the Agatha Christie Signature and the AC Monogram Logo are registered trademarks of Agatha Christie Limited in the UK and elsewhere

All rights reserved

www.agathachristie.com

Fordította

Dedinszky Zsófia

Galambos Attila

Hungarian translation © Dedinszky Zsófia, 2010, Galambos Attila, 2026

Magyar kiadás © Helikon Kiadó, Budapest, 2026

Minden jog fenntartva

A VÁD TANÚJA

Szereplők

Greta, Sir Wilfrid gépírónője

Carter, Sir Wilfrid irodavezetője

Mr. Mayhew, jogtanácsos

Leonard Vole

Sir Wilfrid Robarts, peres ügyvéd

Hearne felügyelő

Civil ruhás nyomozó

Romaine

Törvényszolga

Wainwright bíró

Ülnök

Mr. Myers, ügyész

Teremszolga

Jegyzőkönyvvezető

Őr

Fogalmazó

Első ügyvéd

Második ügyvéd

Harmadik ügyvéd

Negyedik ügyvéd

Ötödik ügyvéd

Hatodik ügyvéd

Első esküdt

Második esküdt

Harmadik esküdt

Rendőr

Dr. Wyatt, törvényszéki orvosszakértő

Janet MacKenzie

Mr. Clegg, laboráns

A másik nő

A szerző megjegyzése

Nagyban bízom az amatőr és repertoártársulatok találékonyságában, hogy képesek lesznek majd A vád tanúja igen tekintélyes szereplőlistáját saját játszási lehetőségeik szerint meghúzni. Az én javaslatom a szereplők számának csökkentésére valószínűleg csak egy a lehetséges sok közül.

Mivel számos néma szerep van a darabban, könnyen elképzelhető a helyi amatőrök bevonása, vagy a közönség tagjainak a színpadra szólítása. Véleményem szerint ez sokkal nagyobb hasznára válhat a darabnak, mint ha a bírósági jelenetet teljesen megfosztjuk nagy tömeget felvonultató, látványos jellegétől.

Habár Greta sohasem jelenik meg egyszerre a színpadon „A másik nővel”, azaz az utolsó jelenet vörösesszőkéjével, a két szerepet nem szabad összevonni, különben a néző azt hihetné, hogy ez is a „terv” része – holott nem az.

A darab írása óriási élvezetet okozott, és nagyon remélem, hogy a játszása hasonló örömökkel fog járni az azt betanuló társulatok számára is. Sok sikert!

Agatha Christie

Carter

Ugyanaz játszhatja, mint a Bírót

Hearne felügyelő

Ugyanaz játszhatja, mint a rendőrt az utolsó felvonás végén

Civil ruhás

Ugyanaz játszhatja, mint nyomozó az őrt

Törvényszolga

Szerepe összevonható a teremszolgáéval

Ülnök

Elhagyható

Jegyzőkönyvvezető

Elhagyható

Fogalmazó

Elhagyható

Hat ügyvéd

Helyettesíthető néggyel

Három esküdt

Elhagyható; ez esetben az eskütétel, valamint az ítélet meghozatala felvételről játszandó be

Mr. Myers, ügyész

Ugyanaz játszhatja, mint a civil ruhás nyomozót

Első felvonás

Sir Wilfrid Robarts ügyvédi irodája. Délután

A jelenet Sir Wilfrid belső irodájában játszódik. A szoba viszonylag keskeny, baloldalt ajtóval, jobboldalt ablakkal. Az ablak egy egyszerű téglafalra néz, az ablakmélyedésben pamlag. Középen, a hátsó falnál kandalló, amelynek mindkét oldalán vastag jogi könyvekkel zsúfolt polcok találhatók. Jobb középen asztal, tőle jobbra forgószék, balra pedig egyszerű, bőrtámlás szék. Egy másik, hasonló bőrtámlás szék a kandalló bal oldalán levő könyvespolc előtt áll. A jobb sarokban olvasópult, a bal sarokban pedig a falra rögzített kabátakasztók láthatók. Este a szobát az elektromos gyertyákkal működő falikarok világítják meg, a kandalló jobb és bal oldalán, valamint egy asztali lámpa. A villanykapcsoló a bal oldali ajtó mögött található. A kandalló bal oldalán hívócsengő gombja. Az asztalon telefon, valamint jogi papírok garmadája. A szobában még szerteszét szokásos iratmappák, és az ablakmélyedésben további iratrengeteg.

Amikor a függöny felmegy, a színen délután van és napfény árad be a jobb oldali ablakon. Az iroda üres, de szinte azonnal belép Greta, Sir Wilfrid gépírónője. Kissé orrhangú, ám meglehetősen öntelt lány. A színen áthaladva, néhány tánclépést közbeiktatva a kandallóhoz megy, és a kandallópárkányon lévő irattartóból egy papírt vesz elő. Megérkezik Carter, a hivatalvezető. Leveleket hoz. Greta megfordul, észreveszi Cartert, visszasiet az ajtóhoz, és távozik. Carter az íróasztalhoz megy, és leteszi a leveleket. Megszólal a telefon, Carter felveszi a kagylót

carter (a telefonba) Sir Wilfrid Robarts Ügyvédi Iroda… Ja, te vagy az, Charles… Nem, Sir Wilfrid a bíróságon van… Nem hiszem, hogy egyhamar itt lesz… Igen, igen, a Shuttleworth-ügy… Ugyan már, amikor Myers képviseli a vádat és Banter vezeti a tárgyalást?… Már majdnem két órája hirdeti az ítéletet… Nem, ma este semmiképpen. Teljesen tele vagyunk. Holnapra tudok neked időpontot adni… Nem, egyszerűen lehetetlen. Perceken belül itt lesz Mayhew, tudod, a Mayhew és Brinskilltől… Rendben, akkor viszlát. (Leteszi a kagylót, és az asztalon levő iratokat kezdi rendezgetni)

greta (belép, a körmét pingálva) Készíthetem a teáját, Mr. Carter?

carter (az órájára néz) Még nincs itt az idő, Greta.

greta Az én órám szerint már itt van.

carter Akkor a maga órája rossz.

greta (előremegy, egészen a színpad közepéig) A rádió szerint állítottam be.

carter Akkor a rádió mondta be rosszul.

greta (rémülten) Az nem lehet, Mr. Carter. A rádió nem mondhatta be rosszul!

carter Nézze, ez az óra az apámé volt. Sohasem késik vagy siet. Manapság már nem készítenek ilyen hibátlan órákat. (Megrázza a fejét, majd hirtelen felkap az asztalról egy gépírással teleírt papírt, és teljesen megváltozott hangon folytatja) A maga gépeléséről viszont aligha mondhatni, hogy hibátlan. (Odamegy a lányhoz) Itt például kihagyott egy szót!

greta Ugyan már, hiszen csak egy szó! Ilyesmi mindenkivel megesik.

carter Csakhogy magácska a „nem” szót felejtette ki! Aminek a hiánya pedig teljesen megváltoztatja az adott mondat értelmét.

greta Tényleg? Ha jobban belegondol, ez tulajdonképpen elég vicces. (Kuncog)

carter Szerintem pedig egyáltalán nem vicces. (Széttépi a papírt, és visszaadja a lánynak) Gépelje le újra. Emlékezzen arra, amit a múlt héten meséltem a híres Bryant és Horsfall-ügyről. Tudja, a végrendeletről, meg a hagyatékról, amit egy hivatalnok figyelmetlen másolása folytán…

greta (közbevág) Emlékszem, a rossz feleség örökölt mindent.

carter Egy olyan nő, akitől őlordsága tizenöt évvel azelőtt elvált. Tökéletesen ellentétesen az örökhagyó szándékával, amit az még életében kinyilvánított. De a szövegezés nem így szólt – így aztán senki sem tehetett ellene semmit. (Az asztal mögött átmegy annak a jobb oldalára)

greta Márpedig szerintem ez is nagyon vicces. (Folytatja a vihogást)

carter Az ügyvédi irodákat nem a szórakoztatásért fizetik, Greta. A jog komoly dolog, és ennek megfelelően is kell foglalkozni vele.

greta Nehéz elhinni – amilyen vicceket néha a bírók megengednek maguknak!

carter Az ilyesfajta humorizálás kizárólag a bírói testület tagjainak privilégiuma.

greta És a bírósági tudósításokban is mindig olvasni, hogy „derültség a padsorokban”.

carter Igen, de ha a derültséget nem a bíró valamelyik megjegyzése váltotta ki, akkor azt is lehet olvasni, hogy a bíró kilátásba helyezte, hogy kiürítteti a termet.

greta (az ajtóhoz megy) Mogorva vénember. (Megfordul, és az asztal bal sarkához siet) Tudja, mit olvastam a minap, Mr. Carter? (Kinyilatkoztatva) „A törvény hatökör.”1 Ezt nem udvariatlanságból mondom. Ez egy idézet.

carter (kimérten) Ez egy humorosnak szánt idézet, amit nem kell komolyan venni. (Az órájára néz) Figyelem, Greta, mindjárt készítheti a teát… (elhallgat, kivárva a megfelelő másodpercet) …most!

greta (készségesen) Ó, nagyon köszönöm, Mr. Carter. (Gyors léptekkel visszatér az ajtóhoz)

carter Mr. Mayhew, a Mayhew és Brinskill irodától hamarosan megérkezik. Egy bizonyos Mr. Leonard Vole is várható. Lehetséges, hogy együtt, de az is, hogy külön fognak bejelentkezni.

greta (izgatottan) Leonard Vole? (Odamegy Carterhez) Csak nem az, akiről azt írták az újságok, hogy…

carter (a lányba fojtva a szót) A tea, Greta.

greta …azonnal jelentkezzen a rendőrségen, mert talán hasznos információkkal tud szolgálni…

carter (emelt hangon) A tea!

greta (az ajtóhoz megy, de még visszafordul) Aki a múlt héten…

Carter fenyegetően néz a lányra

Igenis, a tea, Mr. Carter. (Leforrázva, de azért elégedetlenül távozik)

carter (folytatja a papírok rendezgetését, közben maga elé dörmög) Ezek a mai lányok. Csak a szenzációk érdeklik… elképesztően pontatlanok… nem tudom, mi lesz így a jogi szakmával. (Egy újabb gépírásos papírt talál, átolvassa, közben mérgesen felhorkan, majd egy tollat ragad magához, és kijavít valamit a szövegben)

greta (belép. Hivatalos hangon) Mr. Mayhew.

Mr. Mayhew és Leonard Vole lép be. Mayhew tipikus középkorú ügyvéd: éles eszű, de akkurátus és kimért modorú. Leonard szeretetre méltó, barátságos fiatalember, huszonhét év körüli. Mintha aggasztaná valami. Mayhew kezében aktatáska

mayhew (kalapját Greta kezébe nyomva) Foglaljon helyet, Mr. Vole. (Hátramegy, és megáll az asztal mögött) Üdvözlöm, Carter. (Aktatáskáját az asztalra teszi)

Greta elveszi Leonard kalapját is, és az ügyvédével együtt az ajtó melletti fogasra akasztja. Kifele menet a válla fölött még hátrasandít Leonardra

carter Üdvözlöm, Mr. Mayhew. Sir Wilfrid is hamarosan itt lesz, bár ezt Banter bíró esetében mindig nehéz előre megmondani. Azonnal be is megyek hozzá az öltözőterembe, és szólok neki, hogy ön és (habozik) Mr… (az asztal előtt elhaladva Leonard jobbjához lép)

mayhew Mr. Leonard Vole. Köszönöm, Carter. Sajnálom, hogy nem tudtunk korábban bejelentkezni. De tudja az ügy… nos… nem igazán tűr halasztást.

Carter az ajtóhoz megy

Hogy van a lumbágója?

carter (visszafordul) Ó, már csak akkor gyötör, ha keleti szél fúj. Milyen kedves öntől, hogy emlékezett rá, Mr. Mayhew. (Sietve el)

Mayhew az asztal bal oldalán foglal helyet, Leonard idegesen téblábol

mayhew Üljön le, Mr. Vole.

leonard Köszönöm, inkább járkálok. Az ilyesmi, tudja, kicsit felzaklatja az embert. (Bal hátra megy)

mayhew Nos, igen, igen, nagyon is el tudom képzelni…

greta (belép. Mayhew-hoz intézi szavait, de közben leplezetlen érdeklődéssel bámulja Leonardot) Nem kér egy csésze teát, Mr. Mayhew? Épp most készítettem.

leonard (örömmel) Köszönöm, ha lehetséges, én szívesen…

mayhew (közbevág, ellentmondást nem tűrően) Köszönjük, nem.

Greta indul kifelé

leonard (Gretához) Sajnálom. (Rámosolyog a lányra)

Greta visszamosolyog Leonardra, majd el. Szünet

leonard (visszamegy jobbra. Hirtelen, valósággal szimpatikus megrökönyödéssel a hangjában) Úgy értem, egyszerűen képtelen vagyok elhinni, hogy mindez velem történik. Egyfolytában csak az jár a fejemben, hogy hátha ez az egész csak egy álom, és mindjárt felébredek.

mayhew Igen, sejtem, milyen érzés lehet.

leonard (az asztal jobb oldalához megy) Úgy értem… az egész olyan értelmetlen.

mayhew (éllel) Értelmetlen, Mr. Vole?

leonard Tudja, én mindig is rendes fickó voltam, aki mindenkivel jól kijön, és akivel sosincs semmi baj. Úgy értem, én nem az a fajta vagyok, aki ilyesmit… aki bármilyen erőszakos dolgot csinál. (Elhallgat) De remélem, azért minden rendben lesz, ugye? Mármint hogy ebben az országban nem szokták olyasmiért elítélni az embert, amit el sem követett.

mayhew Az angol igazságszolgáltatás, véleményem szerint, a legkiválóbb az egész világon.

leonard (ettől nem igazán könnyebbült meg. Az asztal mögött átmegy annak bal oldalára) Persze volt az az ügy, hogy is hívták, Alfred Beck ügye. Nemrég olvastam róla. Jó pár évet lehúzott a börtönben, mire kiderült, hogy egy másik fickó tette, valami Smith. Erre persze azonnal kegyelmet kapott. De ez is olyan furcsán hangzik, hogy „megkegyelmeznek” valakinek, aki pedig el sem követett semmit!

mayhew Ez csak az ilyenkor használatos jogi terminus.

leonard (felkapja a kandalló bal oldalán álló széket, és középre viszi) Nekem akkor is furcsának tűnik.

mayhew A lényeg, hogy Beck végül is visszanyerte a szabadságát.

leonard Igen, az ő esetében ez rendben is van. De mi lett volna, ha gyilkosságért ítélik el… (lovagló ülésben helyezkedik el a széken) Akkor a kegyelem túl későn jött volna. Szegény ördögöt már rég felakasztották volna.

mayhew (szárazon, de azért kedvesen) Ugyan már, Mr. Vole, nem szabad ilyen… sötéten szemlélnie a dolgokat.

leonard (színpadiasan) Bocsásson meg, uram. De tudja, eléggé fel vagyok zaklatva.

mayhew Akkor próbáljon meg lenyugodni. Sir Wilfrid Robarts perceken belül itt lesz, és azt szeretném, ha pontosan úgy mondaná el neki is a történteket, ahogy nekem.

leonard Úgy lesz, Mr. Mayhew.

mayhew De amíg várakozunk, szolgálhatna esetleg néhány részlettel… ööö… néhány háttérinformációval. Ön jelenleg, ha jól értettem, munkanélküli.

leonard (zavarban) Igen, de van egy kis félretett pénzem. Nem sok persze, de ha esetleg elfogadna…

mayhew (bosszúsan) Ó, hagyja, nem a jogi költségek miatt kérdeztem… Hanem hogy teljesebb képet alkothassak az ön életkörülményeiről és… ööö… környezetéről. Mióta munkanélküli?

leonard (minden kérdésre készségesen, lekötelező kedvességgel válaszol) Pár hónapja.

mayhew Azelőtt mivel foglalkozott?

leonard Egy autójavító műhelyben dolgoztam mint szerelő.

mayhew És mennyi ideig volt itt alkalmazásban?

leonard Körülbelül két hónapig.

mayhew (éllel) Elbocsátották?

leonard Nem, én mondtam fel. Volt egy vitám a főnökkel. Vén gaze… (elhallgat) Tudja, az a fajta fickó, aki a kákán is csomót keres.

mayhew Hm. És azelőtt?

leonard Azelőtt egy benzinkútnál dolgoztam, de a dolgok kicsit összezavarodtak, és onnan is mennem kellett.

mayhew Összezavarodtak? Ezt meg hogy érti?

leonard (zavarban) Tudja, a főnök lánya… egy éretlen kis fruska… szóval kicsit belém habarodott… persze semmi nem történt közöttünk, de az öregnek elege lett, és kiadta az utamat. De azért rendes volt, mert elég jó ajánlást írt rólam. (Hirtelen feláll, és elvigyorodik) Azelőtt pedig habverőkkel házaltam. (Visszaviszi a széket a kandalló bal oldalára)

mayhew Értem.

leonard (az asztalhoz megy, és megáll előtte, majd szinte kisfiúsan) Az aztán piszok egy munka volt. Én magam jobb habverőt tudtam volna feltalálni. (Kitalálva Mayhew gondolatát) Most persze azt gondolja, micsoda egy semmirekellő! Talán igaza is van, de higgye el, a lelkem mélyén más vagyok. Harcoltam a háborúban, ami kicsit megviselte az idegeimet… aztán külföldön is éltem, Németországban. Ott ismertem meg a feleségemet. Ő színésznő, tudja. És amióta visszatértem, valahogy nem találom a helyem. Egyszerűen képtelen vagyok eldönteni, mit is akarok csinálni… a legjobban kocsikat szeretek bütykölni, meg mindenféle okos kis szerkentyűket feltalálni hozzájuk. Ez az, ami igazán érdekel. Csak tudja…

Sir Wilfrid Robarts lép be, nyomában Carter. Sir Wilfrid még talárban van, de parókáját és köpenyét már kézben hozza. Hétköznapi zakója és csokornyakkendője Carternél

sir wilfrid Hahó, John.

mayhew (felállva) Szervusz, Wilfrid.

sir wilfrid (miközben köpenyét és parókáját átnyújtja Carternek) Mondta Carter, hogy a bíróságon vagyok? Banter ma igazán kitett magáért. (Észreveszi Leonardot) Ez tehát Mr… Vole? (Odamegy Leonardhoz)

mayhew Hadd mutassam be neked Mr. Leonard Vole-t.

leonard Örvendek, uram.

Mayhew átmegy a kandallóhoz

sir wilfrid Részemről a szerencse, Mr. Vole. Kérem, foglaljon helyet.

Leonard leül, az asztal bal oldalán

És hogy van a család, John?

Közben Carter segít Sir Wilfridnek megszabadulni a hivatalos öltözékétől

mayhew Molly, úgy tűnik, elkapta ezt az egynapos náthát.

sir wilfrid Ó!

mayhew Elég vacak. Na és megnyerted az ügyet, Wilfrid?

sir wilfrid Örömmel mondhatom, hogy igen.

mayhew Myers ellen ez mindig nagy elégtételt jelent, ugye?

sir wilfrid Bárki ellenében jó érzés nyerni.

mayhew De Myers ellen különösen.

sir wilfrid (elveszi a csokornyakkendőt Cartertől) Nos, igen, Myers ellen különösen. (Átmegy a jobb oldali tükörhöz) Irritáló egy fickó. (Felveszi a csokornyakkendőt) Képes a legrosszabbat kihozni belőlem.

mayhew Szerintem ez az érzés kölcsönös. Valószínűleg ő is irritálónak tart téged, mert mindig a szavába vágsz.

Carter, kezében a parókával, a köpennyel és a talárral, el

sir wilfrid A manírjaitól egyszerűen megőrülök. (Megfordul, és átmegy az asztal jobb oldalára) Ezzel például (megköszörüli a torkát és megigazítja képzeletbeli parókáját) mindig kizökkent a gondolatmenetemből, ráadásul állandóan olyan furcsán elhúzva ejti ki a nevem. De el kell ismernem, hogy remek ügyész – bárcsak az eszébe vésné végre, hogy nem szabad olyan kérdéseket feltenni, amelyek eleve sugalmazzák a választ. De térjünk a tárgyra.

mayhew (az asztalhoz megy) Persze. Azért hoztam ma magammal Mr. Vole-t, mert nagyon szeretném, ha te is az ő szájából hallanád a történetét, pontosan úgy, ahogy nekem is elmesélte. (Néhány gépelt papírt vesz elő az aktatáskájából) A dolog, attól tartok, nem tűr halasztást. (Átadja a papírokat Sir Wilfridnek)

sir wilfrid Hogyhogy?

leonard A feleségem szerint hamarosan letartóztatnak. (Zavarban van) Tudja, ő sokkal okosabb nálam, úgyhogy… talán igaza van.

sir wilfrid Miért tartóztatnák le?

leonard (még jobban zavarba jön) Hát… gyilkosságért.

Sir Wilfrid felül az asztal jobb oldalára

mayhew (átmegy középre) Miss Emily French ügye. Talán olvastál róla az újságban.

Sir Wilfrid bólint

Miss French vénkisasszony volt, és egy idős házvezetőnőt leszámítva egyedül élt hampsteadi házában. Október tizennegyedikén este a házvezetőnő tizenegy óra tájban tért haza, ekkor vette észre, hogy távollétében betörtek a házba, munkaadóját pedig hátulról leütötték, aminek következtében az meghalt. (Leonardhoz) Jól mondom?

leonard Igen. Sajnos elég gyakori eset ez manapság. És aztán, nem sokkal később, megjelent az újságban a felhívás, hogy a rendőrség szeretné kihallgatni Mr. Leonard Vole-t, aki a kérdéses estén látogatóban járt Miss Frenchnél, mert úgy vélik, hasznos információkkal szolgálhat az eset felderítéséhez. Természetesen bementem a kapitányságra, ahol egy rakás kérdést szegeztek nekem.

sir wilfrid (éllel) Ismertették a jogait?

leonard (bizonytalanul) Nem tudom. Úgy értem, annyit mondtak, hogy ha vallomást akarok tenni, akkor jegyzőkönyvet vesznek fel, amit majd felhasználhatnak ellenem a bíróságon. Erre gondolt?

Sir Wilfrid összenéz Mayhew-val, és inkább hozzá intézi szavait, mintsem Leonardhoz

sir wilfrid (felemelkedve az asztalról) Mindegy, ezen már nem tudunk segíteni. (Az asztal mögött elmegy balra)

leonard Ez mindenesetre elég hülyén hangzott. Elmondtam nekik mindent, amit tudtam, a rendőrök pedig elégedettnek tűntek, és nagyon udvariasan viselkedtek. Amikor aztán hazamentem, és elmeséltem Romaine-nek, mármint a feleségemnek az egészet, ő nagyon berezelt. Szerinte a rendőrök a fejükbe vették, hogy én tettem.

Sir Wilfrid megfogja a kandalló bal oldalán levő széket, és középre viszi, Mayhew-hoz

Ezért aztán úgy gondoltam, hogy érdemes lenne keresni egy ügyvédet (Mayhew-ra néz), így kerültem magához. Remélem, maguk majd megmondják, mitévő legyek. (Idegesen néz egyikről a másikra)

sir wilfrid (átmegy balra) Jól ismerte Miss Frenchet?

Leonard feláll, de Sir Wilfrid int neki, hogy maradjon

leonard Igen, mindig elképesztően kedves volt hozzám. (Visszaül) Az igazat megvallva néha már kicsit untam is a nagy felhajtást, amit körülöttem rendezett, de mivel tudtam, hogy csak jót akar, nagyon kiborultam, amikor az újságból megtudtam, hogy megölték. Mégiscsak úgy a szívemhez nőtt.

mayhew Mondja el Sir Wilfridnek, ahogy nekem is elmondta, hogyan ismerkedett meg Miss Frenchcsel!

leonard (engedelmesen Sir Wilfrid felé fordul) Az Oxford Streeten történt. Egyik nap azt látom, hogy egy idős hölgy próbál átkelni az úttesten egy rakás csomaggal, de az út közepén elejti a csomagokat, és miközben megpróbálja összeszedni őket, egy busz tart feléje. Épp csak hogy sikerült felugrania a járdára. Erre én segítettem összeszedegetni a csomagokat, letöröltem róluk a sarat, amennyire lehetett, úgy-ahogy összekötöztem az egyiket, ami szétesett, és igyekeztem megnyugtatni a nénit. Tudja, hogy van ez.

sir wilfrid Ő pedig hálás volt magának.

leonard Ó, hogyne, nagyon is. Egyfolytában csak hálálkodott. Már azt lehetett hinni, hogy az életét mentettem meg, nem pedig csak a csomagjait.

sir wilfrid Tehát szó sem volt arról, hogy az életét mentette volna meg? (Az asztalfiókból egy pakli cigarettát vesz elő)

leonard Jaj, dehogy! Semmi hőstett. Azt hittem, soha többé nem találkozunk.

sir wilfrid Cigarettát?

leonard Köszönöm, nem dohányzom. De két nappal később, teljesen véletlenül, éppen mögötte ültem a színházban. Ahogy körbenézett, azonnal felismert, beszélgetni kezdtünk, és végül meghívott magához.

sir wilfrid Ön pedig elfogadta a meghívást.

EGY SE MARAD

Mathew Prichard megjegyzése a befejezésről

Nagymamám darabját 1943-as premierje óta világszerte sikerrel játsszák, olyan befejezéssel, amely csak a darabban jelent meg, az alapjául szolgáló regényben nem. Sok bizonyíték van arra, hogy ez nem az eredeti szándéka volt, hanem inkább annak az eredménye, amit a történelem egy nagyon sötét időszakában a közönség igényeinek véltek. Nagymamám soha nem riadt vissza attól, hogy figyelembe vegye mások véleményét, és a darab akkori és azóta elért sikere igazolja megközelítését és nézeteit.

Az elmúlt években nyitottabb közönséget megcélzó, vállalkozó szellemű producerek kísérleteztek azzal, hogy a regény végét beépítsék a darabba. A nézők ezt is jól fogadták, ami vitához vezetett arról, hogy melyik az „igazi” befejezés. Nem áll szándékomban ezt a vitát rendezni. Ehelyett, nagymamám születésének 125. évfordulóján szeretném felajánlani minden producer és rendező számára, hogy kifejezzék véleményüket az író szándékáról, így lehetővé teszem számukra, hogy az 1943-as (színdarab) és az 1939-es (regény) befejezés között válasszanak.

A mű születésének idején készült iratokra és levelezésre, valamint archív anyagokra támaszkodva elkészítettem a regény befejezésének drámai változatát. Mindkét drámai befejezés Lombard Verához intézett sorával kezdődik: „Bolond vagy – zöldfülű, édes kis bolond.” Ezután az olvasók, a producerek és a rendezők ugyanazzal a választással szembesülnek, mint egykor a nagymamám.

Torqay, Anglia

2015 szeptembere

Szereplők

Rogers

Fred Narracott

Mrs. Rogers

Vera Claythorne

Philip Lombard

Anthony Marston

William Blore

John Mackenzie tábornok

Emily Brent

Sir Lawrence Wargrave

Dr. Edward Armstrong

Játszódik a Devon partjaihoz közel eső Harcos-szigeten, egy villa nappalijában

Első felvonás

Egy part menti villa nappalija a Harcos-szigeten. Derűs, napsütéses délután. A színpad mélyén tengerre néző ablakok. Középen teraszra nyíló üvegezett szárnyas ajtó. A látvány tenger fölé nyúló hajófedélzet benyomását kelti. A terasztól balra a főbejárat lépcsősora sejthető. Az ablakok mellett balra az ebédlőajtó, jobbra a dolgozószoba ajtaja nyílik. Ezen kívül a hallba is vezet egy ajtó, oldalán csengettyűzsinórral. A szoba nagyon modern, fényűző, de szellősen berendezett: egy kanapé, néhány szék és egy bárszekrény található benne. Van egy kandalló is, fölötte lóg az egyetlen falra akasztott tárgy, a „Tíz kicsi harcos” kezdetű bekeretezett versike. A kandallópárkányon tíz kicsi porcelánbaba. Szorosan egymás mellett vannak, így nem könnyen számolhatóak meg. A kandalló előtt nagy jegesmedvebőr a hozzá tartozó fejjel. A függöny felmegy, Rogers az utolsó simításokat végzi a szobán. A színpad elején kikészíti az üvegeket. Rogers tapasztalt inas – a komornyikok gyöngye. Fürge és ügyes – de kissé sunyi. Kintről sirályok rikoltozása. Egy motorcsónak kürtje hallatszik. Mrs. Rogers jön az ebédlőből. Sovány, aggodalmaskodó asszony. Narracott jön a teraszon át balról, kezében zöldségeskosár

narracott Jim csónakjával jön az első adag. Aztán meg a többiek.

mrs. rogers Jó estét, Fred.

narracott Jó estét, Mrs. Rogers.

mrs. rogers (kinéz a tengerre) Az ott már Jim csónakja?

narracott Az.

mrs. rogers Jesszusom, máris? Nem felejtettél el semmit?

narracott Nem hinném. (Leteszi a kosarat) Citrom. Nyelvhal. Tejszín. Tojás. Paradicsom és vaj. Ezek voltak, nem?

mrs. rogers De. Annyi minden van, azt se tudom, hol kezdjem. Csak holnap lesz cseléd, a vendégek meg már itt vannak.

rogers Ne aggódj, Ethel, minden rendben lesz. Egész csinos, nem igaz, Fred?

narracott Nem rossz. Nekem nem tetszik, de ha az úri népek így szeretik…

mrs. rogers Az úri népek furák.

narracott Az is, aki ideépítette ezt. Ráköltötte azt a marha sok pénzt, aztán gondolt egyet, és úgy, ahogy volt, eladta.

mrs. rogers De hogy Mr. Luckynak minek kellett ez a ház egy kopár szigeten?

rogers Ethel, törődj a magad dolgával, vigyél mindent a konyhába. Rögtön itt vannak.

mrs. rogers (veszi a kosarat) Gondolom, megszomjaznak a meredek lépcső után. Más is így szokta.

Motorcsónak kürtje a távolból

narracott Ez Jim lesz. Kikötött. Megyek. Ezek ketten autóval jöttek, úgy tudom. (A terasz felé indul)

mrs. rogers (utánaszól) Reggelre legalább öt kenyér és nyolc üveg tej, el ne felejtsd.

narracott Meglesz.

Mrs. Rogers kimegy a hallba

rogers A tüzelőolajat se felejtsd el, Fred. Ha nem töltöm fel holnap, leáll a motor, nem lesz áram.

narracott Ott fogták a vasúton, az állomáson dekkol. Reggel egyből áthozom.

rogers És segíts a csomagokkal.

narracott (kifelé menet) Rendben.

Narracott kimegy. Mrs. Rogers jön balról

mrs. rogers Tom, a vendéglista, kiment a fejemből.

rogers (elveszi) Kösz, öreglány. (Gondosan tanulmányozza) Hmm, nem tűnik előkelő társaságnak. Miss Claythorne. Biztos ő a titkárnő.

mrs. rogers Ki nem állhatom a titkárnőket. Rosszabbak, mint az ápolónők, fönnhordják az orrukat, a személyzetet meg lenézik.

rogers Ne morogj, Ethel, hanem húzz el a vadonatúj, méregdrága konyhádba.

mrs. rogers Nem szeretem ezeket a modern dolgokat. (Balra el)

Kintről Vera és Lombard hangját halljuk. Rogers felkészül a fogadásukra. Maga a megtestesült szakszerűség és tisztelettudás.

Vera és Lombard jönnek a teraszon át. A nő csinos, huszonöt éves lehet. A férfi jóképű, sovány, harmincnégy éves, napbarnított kalandor. Láthatóan tetszik neki a lány

lombard (érdeklődve körülnéz) Hát ez lenne az!

vera (a kilátásra) Festői.

rogers Miss Claythorne?

vera Maga Rogers?

rogers Igen. Jó estét, kisasszony.

vera Magának is, Rogers. Felhozná a csomagjainkat?

rogers Örömmel, kisasszony. (A teraszon át el)

vera Már volt itt?

lombard Nem… de sokat hallottam a házról.

vera Mr. és Mrs. Luckytól?

lombard Nem. Johnny Brewertől. Öreg cimborám, ő építtette… Szívbe markoló történet.

vera Szerelem van benne?

lombard Eltalálta. A legeslegszomorúbb. Cimborám, a dúsgazdag öregfiú beleszeret a híres Lily Loganbe. Elveszi, vásárol neki egy szigetet, és megépíti ezt.

vera Szörnyen romantikus.

lombard Szerencsétlen flótás! Azt hiszi, megtarthatja, ha elzárja a világtól. Itt még telefon sincs.

vera De a szép Lily persze unja az elefántcsonttornyot, és megszökik.

lombard Aha. Johnny visszamegy a tőzsdére, még jobban megszedi magát, ezt az egészet meg eladja.

vera Mi meg itt vagyunk. (A bal oldali ajtóhoz indul) Talán megkeresem Mrs. Luckyt. A többiek is mindjárt itt lesznek.

lombard (megállítja) Modortalanság itt hagyni engem egyedül.

vera Tényleg? De mégis hol lehetnek?

lombard Majd jönnek. Amíg várunk, megenged egy italt? Kiszáradt a torkom.

vera Csak tessék.

lombard Jó sok volt a lépcső. (A bárszekrényhez lép) Maga mit kér?

vera Köszönöm, semmit. Szolgálatban vagyok.

lombard A jó titkárnő mindig szolgálatban van.

vera Igaz. (Körbejár) Annyira izgalmas!

lombard Micsoda?

vera Minden. A tenger… a sirályok… a part és ez a ház. Jól fogom érezni magam!

lombard (mosolyog, közelebb lép) Biztos vagyok benne. És remélem, én is. (Tósztot mond) Igyunk erre… és a legbájosabb teremtésre.

Rogers jön a teraszon át két bőrönddel

vera (Rogersnek) Hol van Mrs. Lucky?

rogers Mr. és Mrs. Lucky csak holnap érkeznek Londonból. Azt hittem, tudják. (Leteszi a bőröndöket)

vera Holnap? De hát…

rogers (előveszi a listát) Itt a meghívottak listája, kisasszony, ha kívánja megtekinteni. A második csónak most fut be.

vera Köszönöm. (Elveszi a listát)

Rogers felveszi a bőröndöket, és a hall felé távozik

Ez szörnyű… Legyen olyan drága, és segítsen nekem!

lombard Árnyékként követem minden lépését.

vera Köszönöm. (A listát szemléli) Micsoda hülyeség, hogy csak kettőnket ültettek az első csónakba, mindenki mást meg a másikba.

lombard (mosolyog) Nincsenek véletlenek.

vera Hogyhogy?

lombard Javasoltam a fiúnak, hogy ne várjunk a többiekre. A javaslat és a borravaló megtette a hatását.

vera (nevet) Ez nem volt szép!

lombard Maga az egyetlen, aki lázba hoz ebben a különös társaságban.

vera Van az a fiatalember, egész csinos.

lombard Éretlen. Éretlen kamasz.

vera Gondolom, magának egy férfi harmincnál kezdődik.

lombard Én nem gondolom, én tudom.

Marston, huszonhárom körüli jóképű fiú lép be a teraszon át. Gazdag, elkényeztetett és nem túl eszes

marston Patent kis házuk van.

Mint háziasszonyt üdvözli Verát, aki mellett Lombard a ház uraként feszít

vera (kezet ráz vele) Mrs. Lucky titkárnője vagyok. Mrs. Lucky sajnos Londonban ragadt, és csak holnap érkezik.

marston (tétován) Ó, de kár.

vera Hadd mutassam be Lombard kapitányt. Mr.… ööö…

marston Marston. Anthony Marston.

lombard Egy italt? (A bárszekrényhez lép)

marston Kösz, mindig.

Blore jön a teraszon át. Középkorú, zömök férfi. Feltűnő öltözékével dél-afrikai aranybánya-tulajdonos benyomását kelti. Fürkész pillantással néz körbe, figyelmét semmi nem kerüli el

lombard Mi legyen? Gin, whisky, sherry?

marston Ebben a sorrendben.

Vera Blore-hoz lép.

blore (megragadja Vera kezét, és szívélyesen megrázza) Csodálatos helyen laknak.

vera Mrs. Lucky titkárnője vagyok. Mrs. Lucky sajnos Londonban ragadt, és csak holnap érkezik.

lombard (italt tölt) Szóljon.

marston Kösz, patent!

blore Üdv.

lombard Lombard vagyok. Egy italt, Mr. …?

blore Davis. A nevem Davis.

lombard Mr. Davis, Mr. Marston.

blore Üdv, Mr. Marston. Örvendek a szerencsének. Kösz, Mr. Lombard, jól fog esni egy. Meredek volt a lépcső. (A teraszhoz lép, kinéz rajta) De micsoda kilátás van ilyen magasról! Dél-Afrikában van hasonló.

lombard (fürkészi) Tényleg? Közelebbről?

blore Hát… Natalban. Tudja, ahol Durban is…

lombard Igazán? (Átnyújtja a poharat)

blore Akkor igyunk a mértékletességre! Ön ismeri esetleg Dél-Afrikát?

lombard Én? Nem.

blore (visszanyeri önbizalmát) Onnan származom. Ott születtem, Natalban, egy kis motelben! (Nevet)

lombard Érdekes ország, azt hiszem.

blore Uram, a leggyönyörűbb ország! Arany, ezüst, gyémánt, narancsfák, minden, ami szem-szájnak ingere. Arról az országról beszélünk, ahol patakokban folyik a sör!

Mackenzie tábornok érkezik a teraszon át. Szelíd, fáradt arcú, de katonás tartású öregúr

mackenzie (udvarias tétovázással) Jó estét.

vera (odalép, hogy üdvözölje) Mackenzie tábornok, ha nem tévedek. Mrs. Lucky titkárnője vagyok. Mrs. Lucky sajnos Londonban ragadt, és csak holnap érkezik. Hadd mutassam be Lombard kapitányt, Mr. Marston és Mr.…

blore (odalép) …Davis. A nevem Davis.

Kezet ráznak.

lombard Tábornok úr, egy whisky szódát?

mackenzie (a kanapéra dobja kabátját) Nos – jöhet. (Odalép Lombardhoz) Kapitány? A seregben?

lombard Csak voltam. Afrikai lövészezred. A béke túl unalmas nekem. Leszereltem.

mackenzie Kár. (Lombard szódát tölt) Elég lesz.

Emily Brent jön. Mogorva, gyanakvó arcú, magas, szikár vénlány

emily (Verának, élesen) Hol van Mrs. Lacy? (Utazótáskáját a kanapéra teszi)

vera Miss Brent, ha nem tévedek. Mrs. Lucky titkárnője vagyok. Mrs. Lucky sajnos Londonban ragadt.

Lombard Vera mellé áll

lombard és vera (egyszerre) És csak holnap érkezik. (Zavartan szétrebbennek)

emily Valóban? Káprázatos. Lekéste a vonatot?

vera Bizonyára. Parancsol valamit? Hadd mutassam be Lombard kapitányt, Mackenzie tábornokot, Mr. Marstont. A csónakban már volt alkalmuk találkozni. És Mr.…

blore …Davis. A nevem Davis. Szabad a táskáját?

Emily jeges pillantást vet rá

lombard Hadd töltsek egy italt magának. Száraz Martini? Sherry? Whisky szóda?

emily (hűvösen) Sosem iszom.

lombard Sosem iszik!

emily (magához veszi táskáját a kanapé előtt) Azt ugye tudja, fiatalember, hogy otthagytak minket a parton?

vera Bocsánat, Miss Brent, én vagyok a hibás. Azért…

emily Azt is nagyon furcsállom, hogy Mrs. Lacy nem siet fogadni a vendégeit.

lombard (mosolyog) Van az a típus, aki mindig lekési a vonatokat.

blore (nevet) Akkor ismeri a nőket.

emily Szó sincs róla. Mrs. Lacy nem ilyen.

lombard (könnyedén) Akkor a férj miatt van az egész.

emily (hirtelen) Nincs férjnél.

vera (csodálkozik) Hogy?

Rogers jön a hallból

emily Megtekinteném a szobámat.

vera Természetesen. Felkísérem.

Tartalom

A vád tanúja

Szereplők

A szerző megjegyzése

Első felvonás

Második felvonás

Harmadik felvonás

Első szín

Második szín

Egy se marad

Mathew Prichard megjegyzése a befejezésről

Szereplők

Első felvonás

Második felvonás

Első szín

Második szín

Harmadik felvonás

Első szín

Második szín

(1943-as befejezés)

1939-es befejezés

Nyaraló gyilkosok

Temetni veszélyes

Hercules munkái

Az ABC-gyilkosságok

Az Ackroyd-gyilkosság

Halál a Níluson

Gyilkosság az Orient expresszen

Bűbájos gyilkosok

Macska a galambok között

A titokzatos Kék Vonat

Találkozás a halállal

A karácsonyi puding

A kutya se látta

Öt kismalac

Gyilkosság Mezopotámiában

A titokzatos stylesi eset

Lord Edgware meghal

Az Álmok Háza

Zátonyok közt

Ház a sziklán

A Nagy Négyes

Mrs. McGinty meghalt

Cipruskoporsó

Halloween és a halál

Függöny

Gyilkosság a diákszállóban

Gyilkosság a golfpályán

Halál a felhők között

Hétvégi gyilkosság

Nyílt kártyákkal

Tragédia három felvonásban

A fogorvos széke

Gyilkosvadászat

Az elefántok mindenre emlékeznek

A harmadik lány

Hercule Poirot karácsonya

A titokzatos ellenfél

Cinkostársak

N vagy M

Balhüvelykem bizsereg

Sors-rejtekajtó

Gyilkosság a paplakban

A kristálytükör meghasadt

Szunnyadó gyilkosság

A Bertram Szálló

Egy marék rozs

Paddington 16:50

Rejtély az Antillákon

Holttest a könyvtárszobában

Gyilkosság meghirdetve

Nem zörög a haraszt

Nemezis

Nem csalás, nem ámítás

A barna ruhás férfi

Mert többen nincsenek

Miért nem szóltak Evansnak?

Parker Pyne esetei

Pókháló

Örök éj

A vád tanúja

Az alibi

A ferde ház

És eljő a halál

A sittafordi rejtély

Eljöttek Bagdadba

Gyöngyöző cián

Frankfurti utas

Három vak egér és más történetek

Mr. Quin

A pollensai probléma

Chimneys titka

A Hét Számlap rejtélye

Gyilkolni könnyű

Éjféltájt

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó M. Nagy Miklós

A Helikon Kiadó a Libri Könyvkiadó Kft. imprintje

Felelős szerkesztő Zelei Dávid

A szöveget gondozta Zsámbokiné Siklósi Ágnes

A borítót Tillai Tamás sorozatterve alapján

Tóth Gábor tervezte

Műszaki szerkesztő Széplaki Gyöngyi

ISBN 978 963 620 840 0

Elektronikus változat: Rozbora Bence

eKönyv Magyarország Kft.

www.ekonyv.hu

Készítette Rozbora Bence

Felhasznált betűtípusok

Libre Baskerville – SIL Open Font License

Roboto – SIL Open Font License

Source Serif 4 – SIL Open Font License

Vollkorn – SIL Open Font License

Vollkorn SC – SIL Open Font License